
AIŠKINAMASIS RAŠTAS
DĖL TARYBOS SPRENDIMO „DĖL ĮGALIOJIMO ATSTOVAUTI ŠILUTĖS RAJONO SAVIVALDYBEI VIEŠOSIOS ĮSTAIGOS „KINTAI ARTS“ EILINIAME VISUOTINIAME DALININKŲ SUSIRINKIME“ PROJEKTO

2023 m. birželio 21 d.
Šilutė

	1. Parengto projekto tikslai ir uždaviniai.

	Patvirtinti viešosios įstaigos „Kintai Arts“ (toliau – Įstaiga) 2022 metų finansines ataskaitas, susipažinti su Įstaigos veikla bei priimti į viešosios įstaigos „Kintai Arts“ dalininkus Kintų evangelikų liuteronų parapiją. 

	2. Kaip šiuo metu yra sureguliuoti projekte aptarti klausimai.

	Pagal Lietuvos Respublikos vietos savivaldos įstatymo 15 straipsnio 4 dalį, jeigu teisės aktuose yra nustatyta papildomų įgaliojimų savivaldybei, sprendimų dėl tokių įgaliojimų vykdymo priėmimo iniciatyva, neperžengiant nustatytų įgaliojimų, priklauso savivaldybės tarybai.
Pagal Lietuvos Respublikos viešųjų įstaigų įstatymo 10 straipsnio 1 dalies 6 punktą viešosios įstaigos visuotinis dalininkų susirinkimas per 4 mėnesius nuo finansinių metų pabaigos tvirtina metinių finansinių ataskaitų rinkinį, o pagal 10 straipsnio 1 dalies 16 punktą dalininkų susirinkimas sprendžia kitus Viešųjų įstaigų įstatyme ir viešosios įstaigos įstatuose visuotinio dalininkų susirinkimo kompetencijai priskirtus klausimus.
Viešosios įstaigos „Kintai Arts“ įstatuose numatyta, kad asmuo dalininku priimamas visuotinio dalininkų susirinkimo sprendimu.  
Viešoji įstaiga „Kintai Arts“ 2023 birželio 21 d. raštu informavo, kad 2023-06-30 šaukiamas viešosios įstaigos „Kintai Arts“ visuotinis dalininkų susirinkimas, ir pateikė susirinkimo darbotvarkę. Dalininkų susirinkime planuojama patvirtinti Įstaigos 2022 m. finansinių ataskaitų rinkinį bei pritarti  Įstaigos veiklos ataskaitai. 
Finansinės būklės ataskaita pagal 2022 m. gruodžio 31 d. duomenis:
1) Įstaigos ilgalaikis turtas – 15 250 Eur; trumpalaikis turtas – 59 102 Eur, iš to skaičiaus: per vienus metus gautinos sumos – 40 000 Eur, pinigai ir pinigų ekvivalentai – 19 102 Eur. Turtas iš    viso – 74 352 Eur. 
2) Nuosavas kapitalas – 15 597 Eur, iš to skaičiaus: dalininkų kapitalas – 300 Eur, rezervai – 15 297 Eur; finansavimas – 9 020 Eur; mokėtinos sumos ir įsipareigojimai – 49 735, iš jų: trumpalaikiai įsipareigojimai – 49 735 Eur. Nuosavas kapitalas, finansavimas ir įsipareigojimai, iš viso – 74 352 Eur. 
Įstaigos einamųjų metų veiklos rezultatas – 0 Eur. 
Viešosios įstaigos „Kintai Arts“ 2022 m. veiklos ataskaitą parengė direktorė Audra Juodeškienė. Ataskaita pridedama. 
Kintų evangelikų liuteronų parapija pateikė prašymą tapti viešosios įstaigos „Kintai Arts“ dalininku. Dalininko įnašas būtų Kintų evangelikų liuteronų parapijai nuosavybės teise priklausantis  pastatas – daržinė, esanti Šilutės r. sav., Kintai, Vydūno g. 3  (unikalus Nr. 8892-7002-8046, užstatytas plotas – 274,00 kv. m), kuri nepriklausomų turto vertintojų įvertinta 5 749 Eur.

	3. Kokių pozityvių rezultatų laukiama.

	Vadovaujantis teisės aktais, patvirtintos Įstaigos 2022 metų metinės finansinės ataskaitos, susipažinta su Įstaigos veikla. Įstaigos dalininku taps Kintų evangelikų liuteronų parapija.

	4. Galimos neigiamos priimto projekto pasekmės ir kokių priemonių reikėtų imtis, kad tokių pasekmių būtų išvengta.

	Nenumatoma.

	5. Kokie šios srities aktai tebegalioja (pateikiamas aktų sąrašas) ir kokius galiojančius aktus reikės pakeisti ar panaikinti; jeigu reikia Kolegijos ar mero priimamų aktų,  kas ir kada juos turėtų parengti, priėmus teikiamą projektą.

	Nėra.

	6. Jeigu reikia atlikti sprendimo projekto antikorupcinį vertinimą, sprendžia projekto rengėjas, atsižvelgdamas į Teisės aktų projektų antikorupcinio vertinimo taisykles.  

	Antikorupcinio vertinimo atlikti nereikia.

	7. Projekto rengimo metu gauti specialistų vertinimai ir išvados, ekonominiai apskaičiavimai (sąmatos) ir konkretūs finansavimo šaltiniai.

	Nėra.

	8. Projekto autorius ar autorių grupė.

	Zita Tautvydienė, Ūkio skyriaus vedėjo pavaduotoja.

	9. Reikšminiai projekto žodžiai, kurių reikia šiam projektui įtraukti į kompiuterinę paieškos sistemą.

	Viešoji įstaiga „Kintai Arts“, dalininkas, finansinių ataskaitų rinkinys, veiklos ataskaita. 

	 10.  Kiti,  autorių nuomone,  reikalingi pagrindimai ir paaiškinimai.

	Pridedama:
1. VšĮ „Kintai Arts“ 2023-06-21 raštas „Informavimas apie dalininkų susirinkimą“.
2. VšĮ „Kintai Arts“ 2022 m. veiklos ataskaita.
3. VšĮ „Kintai Arts“ 2022 m. finansinės ataskaitos (Finansinės būklės ataskaita; Veiklos rezultatų ataskaita; Aiškinamasis raštas).
4. Kintų evangelikų liuteronų parapijos 2023-05-29 prašymas.
5. UAB „Verslavita“ nekilnojamojo turto vertinimo ataskaitos Nr. KL-23-199 santrauka.

